VEGA præsenterer:

**Benal tager endnu en omgang i VEGA bevæbnet med nyt album**

*De fans som ikke var heldige nok til at få fingre i en billet til Benals udsolgte september-koncert i Store VEGA kan nu se frem til endnu en chance, når hiphopduoens elektroniske univers igen rammer VEGA d. 12. april 2018.*

Forvent en svedig aften med Albert Wanschers velsmurte og smittende hiphopproduktioner samt Benjamin Havs intense og skudsikre levering i front. Deres andet fuldlængdealbum, *Hvis det virkelig er vigtigt*, udkommer i dag d. 15. september, og forventningerne er skyhøje efter smagsprøver som singlen ”Babelfisk”.

Benal beskriver selv singlen som: *”[…] en elektronisk western-slasker, der vækker mormor Inger fra terminalfasesøvnen og kærligt, men bestemt tvinger hendes absurde korpus tilbage på dansegulvet. Det eftertænksomme gulv, hvor det handler om rejsen ind i sjælen, ind i de allerbagerste dimensioner, hvor euforien bor.”*

Albert og Benjamin møder deres fans i mørket med atmosfæriske, tunge produktioner, der rammer en lige i mellemgulvet samt deres livsnære, hudløst ærlige tekster, som rammer en lige i hjertet. Duoen uddeler musikalske lussinger og heftige flows, der efterlader lytteren med sved på panden og gåsehud fra top til tå.

Benal er nomineret til P3 Prisen, hvor den slagkraftige duo dyster mod Kesi om den prestigefyldte pris.

**Fakta om koncerten:**

Benal (DK)

Torsdag d. 12. april 2018 kl. 20.00
Store VEGA, Enghavevej 40, 1674 København V
Billetpris 225 kr. + gebyr

Billetsalget starter i dag via vega.dk og Ticketmaster.